## Carlos Mazón: “Treballem perquè l’Estació Central d’Alacant siga una realitat com més prompte millor”

*** Assenyala que les obres de la futura Intermodal “avancen a bon ritme, amb gran determinació i prioritat” en la que serà “una de les obres estratègiques per a la mobilitat i connexió de la província d’Alacant”
* Subratlla l’inici de les obres de l’aparcament provisional d’Adif que es preveu que estiga en marxa l’estiu de 2025 i disposarà de 250 places
* Anuncia que, per primera vegada, el TRAM tindrà un servici especial per a la Nit de Cap d’Any**

**Alacant.**

El president de la Generalitat, Carlos Mazón, ha assenyalat que des de la Generalitat “treballem perquè la futura Estació Central d’Alacant siga una realitat com més prompte millor”.

El cap del Consell ha visitat els treballs per a la construcció de l’aparcament provisional en les instal·lacions d’Adif, acompanyat pel conseller de Medi Ambient, Infraestructures i Territori, Vicente Martínez Mus; el president de la Diputació d’Alacant, Toni Pérez i l’alcalde d’Alacant, Luis Barcala.

Allí ha assenyalat que les obres de la futura Intermodal “avancen a bon ritme, amb gran determinació i prioritat” en la que serà “una de les obres estratègiques de la mobilitat i connexió de la província d’Alacant”.

Un pàrquing que inclourà 250 places i es preveu que estiga en marxa per a l’estiu de 2025. Alhora, s’ha executat un nou accés a l’aparcament durant les obres, juntament amb el tancament del recinte de la zona. Prèviament, s’han dut a terme un altre tipus de treballs com peritatges, auscultacions d’edificis i senyalització de nous itineraris. Durant la primera quinzena de gener, es faran efectius en coordinació amb l’Ajuntament d’Alacant i Adif els nous accessos a l’aparcament de l’estació.

Els treballs que s’estan executant actualment es produïxen després del desmantellament de vies i instal·lacions ferroviàries existents en la zona en desús cedida per Adif. A més, s’han fet estudis i inspeccions prèvies i treballs preparatoris, necessaris per a escometre el gros del projecte constructiu.

Per a 2025 es preveu la retirada de servicis afectats en la zona del túnel davall l’avinguda Salamanca així com l’inici d’execució de pantalles de pilons davall del terreny per a generar recinte d’excavacions.

El president ha destacat la col·laboració entre diferents administracions per a dur-ho a terme i el “diàleg que es manté constantment entre la Conselleria i l’Ajuntament per a poder atendre les necessitats dels veïns”.

També ha manifestat que l’Estació Central serà “una de les més avançades i interconnectades del territori nacional” i és “una de les inversions més importants que des de la Generalitat estem realitzant en la ciutat d’Alacant”.

**Servici especial del TRAM per a Nit de Cap d’Any**

Carlos Mazón ha anunciat que “per primera vegada el TRAM d’Alacant comptarà amb servici especial per a Nit de Cap d’Any” en les línies 1, 2, 3 i 4 que permetran connectar Alacant, des de Luceros, amb Sant Vicent del Raspeig, Platja de Sant Joan i fins a Benidorm. Els horaris addicionals es prolongaran fins prop de les dos de la matinada per a enllaçar posteriorment amb els primers trens i tramvies del dia 1 de gener.

El president ha animat els alacantins, alacantines i visitants a fer ús d’este servici durant la Nit de Cap d’Any i ha assenyalat que “cada vegada més el transport públic de la Comunitat millora” amb més freqüències, més vies i més connexions. Així mateix, ha assenyalat la voluntat de la Generalitat que este servici especial es mantinga permanentment tal com es fa tots els anys amb Metrovalencia.

Fecha: 26/12/2024